
R A P O R T

asupra proiectului de Lege privind aprobarea Ordonanţei Guvernului nr.20/2007 pentru modificarea Ordonanţei Guvernului nr.64/2006 privind salarizarea şi alte drepturi ale funcţionarilor publici cu statut special din sistemul administraţiei penitenciare

1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu proiectul de Lege privind aprobarea Ordonanţei Guvernului nr.20/2007 pentru modificarea Ordonanţei Guvernului nr.64/2006 privind salarizarea şi alte drepturi ale funcţionarilor publici cu statut special din sistemul administraţiei penitenciare, trimis cu adresa nr. 229 din 10 aprilie 2007.
La întocmirea prezentului raport Comisia a avut în vedere avizele:

Consiliului Legislativ (nr.101/30.01.2007- favorabil)
Comisiei pentru buget, finanţe şi bănci (nr. 210/2.05.2007favorabil)

Comisiei juridice, de disciplină şi imunităţi (31/410/18.04.2007 -favorabil)

Comisiei pentru administraţie publică, amenajarea teritoriului şi echilibru ecologic (nr. – 26/1556/24. 04.2007-favorabil)
Proiectul de lege are ca obiect de reglementare aprobarea Ordonanţei Guvernului nr. 20/2007 pentru modificarea Ordonanţei Guvernului nr.64/2006 privind salarizarea şi alte drepturi ale funcţionarilor publici cu statut special din sistemul administraţiei penitenciare, aprobată cu modificări prin Legea nr. 462/2006, în vederea alinierii coeficienţilor de ierarhizare a salariilor personalului din sistemul administraţiei penitenciare la nivelul celor din sistemul de apărare, ordine publica şi siguranţă naţională, pentru respectarea prevederilor art. 80 din Legea privind Statutul funcţionarilor publici din Administraţia Naţională a Penitenciarelor nr. 293/2004, cu modificările şi completările ulterioare.

Comisia propune Plenului Camerei Deputaţilor aprobarea proiectului de lege pentru următoarele considerente:

Până la data de 31 decembrie 2006, personalul din sistemul administraţiei naţionale a penitenciarelor a fost salarizat potrivit Legii nr. 138/1999 privind salarizarea şi alte drepturi ale personalului militar din instituţiile publice de apărare naţională, ordine publică şi siguranţă naţională, precum şi acordarea unor drepturi salariale personalului civil din aceste instituţii, cu modificările şi completările ulterioare.

Ordonanţa Guvernului nr.56/2006 pentru modificarea şi completarea Legii nr. 138/1999, aprobată cu modificări prin Legea nr. 477/2006, a modificat anexa nr. 1 care stabileşte coeficienţii de ierarhizare ai funcţiilor, stabilind şi pentru sistemul penitenciar coeficienţi de multiplicare mai mari decât cei anteriori.

La data intrării în vigoare a Ordonanţei Guvernului nr. 64/2006, aprobată cu modificări prin Legea nr. 462/2006, existau diferenţe de salarizare ce ar fi condus la diminuarea drepturilor salariale la 1 ianuarie 2007 faţă de decembrie 2006, prin urmare, s-a impus modificarea coeficienţilor în mod corespunzător.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat în calitate de invitaţi: doamna Denisa Pătrascu - Secretar de Stat în cadrul Ministerului Muncii, Familiei şi Egalităţii de Şanse şi domnul Ion Gibescu - director în cadrul Ministerului Muncii, Familiei şi Egalităţii de Şanse. 
4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat fără modificări în şedinţa din 4 aprilie 2007.

6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma dezbaterii în şedinţa din 22 mai 2007, Comisia propune admiterea fără modificări a proiectului de lege.

